《送安宣义还雒阳》
宋代·慕容彦逢

学省无吏窘，官稳如林丘。寮寀得之子，一语消百忧。

齑盐对晨饷，菘韭馀时羞。淡薄本同适，言归异初谋。

亲庭奉喜庆，退有园池幽。乐事乃如此，揽执安肯留。

尘区饶滞念，役役无时休。冲襟得高躅，视身等虚舟。

嵩少多逸士，盍往从之游。相见试举似，此语颇胜不。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。